Ich wil wúnschen der vil gv̊ten
Ich wil wúnschen der vil gv̊ten·
dc si lange mvͤsse leben·
des wil ich ze gotte mv̊ten·
so hat er mir wol gegeben·
si ist mins herzen ostertag·
ane die vil minnenklichen·
nieman mich getroͤsten mag·

Schone wert gar minnenklich·
so ist dú liebe frǒwe min·
si ist so gar dir eren rich·
dc si selig mvͤsse sin·
vnd ist ganzer tvgenden vol·
nieman kan sich ir gelichen
der ich iemer dienen sol·

Wenne sol der tag erschinen·
dc ich die vil lieben sehe·
wunnenklichen vnder minnen·
armen vnd dc si veriehe·
dc si mir genedig si·
fro minne ir sult sis twingen
sînt ir stetekliche bi·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse